送喻迪孺赴召
作者：郭印
朝代：宋

paragraphs: 志士居環堵，常懷天下憂。
而况立王朝，爲國當遠謀。
中原亂戎馬，騷擾十三秋。
宫闕翳草莽，井邑成墟丘。
先生身補外，興言淚長流。
滿腹貯經綸，寸絲殊未抽。
篇章洩幽憤，山雲爲之愁。
遂令寰海間，望治空悠悠。
詔旨忽旁招，喜氣扶仙舟。
風濤照孤忠，軒陛需嘉猷。
屈指在廷彦，如公實罕儔。
片言儻遇合，男兒志願酬。
方今艱難際，皇祚若綴斿。
百蠧盡掃除，群黎自歌謳。
古來柔遠人，莫先政事修。
要當效甫申，豈但爲枚鄒。
高堂有甲兵，千里歸坐籌。
賛成中興功，踵跡商與周。